**Gastronomia i bona música confluiran diumenge vinent a l’Escarxofa&Jazz del Prat de Llobregat**

**Aquest mes d’abril, gaudeix del sabor de la Carxofa Prat al ritme de la música i amb activitats infantils i familiars**

**Coincidint amb l’arribada de la primavera, el Prat de Llobregat convida la ciutadania a gaudir d’un cicle d’activitats gastronòmiques, socials i culturals amb la carxofa com a protagonista durant el mes d’abril.  
   
La primera cita tindrà lloc diumenge vinent, 8 d’abril, amb l’Escarxofa&Jazz, que ofereix als participants un maridatge perfecte entre bona música i arròs amb carxofes.**

**Diumenge, 15 d’abril, també se celebrarà la Carxofada del Prat, acompanyada d’activitats infantils, música i ball, entre d’altres activitats.**  
Gaudir del sabor de la carxofa, mentre s’escolta música o es fan activitats a l’aire lliure amb la família i els amics, són algunes de les experiències que es poden gaudir al Prat de Llobregat durant aquest mes d’abril. Amb l’inici de la primavera, el Prat vol compartir amb persones vingudes d’arreu de l’àrea metropolitana i d’altres municipis catalans el seu emblemàtic producte agrícola, amb esdeveniments gastronòmics, socials i culturals.

El Prat és un dels principals productors de carxofa de l’entorn metropolità, amb 1.000 tones anuals en 100  hectàrees de conreus, segons les darreres dades disponibles del Consorci del Parc Agrari del Baix Llobregat  (2016). Al Delta del Llobregat, zona amb terrenys fèrtils i rics en minerals i un clima propici al conreu de carxofes, s’hi conrea aquest producte agrícola des de fa més de 100 anys.  
   
Actualment, la major part de la Carxofa Prat es destina a Mercabarna per al consum metropolità. Però, en el mateix municipi del Prat, es concentra una oferta molt variada, que representa tots els cicle de vida de la carxofa, des del conreu fins a la seva venda i consum.

**Les Festes de la Carxofa Prat**

Per compartir el valor gastronòmic d’aquest producte agrícola, el municipi celebra anualment les Festes de la Carxofa, un ampli cicle d’activitats que té lloc entre març i abril. El mes passat, es va celebrar el [Març Gastronòmic](http://www.agtbaix.cat/marcgastronomic/), organitzat per l’Ajuntament del Prat i l’AGT (Associació de Gastronomia i Turisme del Baix Llobregat). Una trentena de restaurants tant de la pròpia ciutat com d’altres localitats properes van oferir menús especials amb Carxofa Prat i pollastre Pota Blava, l’altre producte emblemàtic del municipi.

Aquest mes d’abril, la Carxofa Prat surt al carrer, aprofitant l’arribada de la primavera, amb propostes tan originals com [l’Escarxofa&Jazz](http://www.elprat.cat/la-ciutat/guia-agenda/escarxofajazz-2018), on s’oferirà als participants un maridatge perfecte entre bona música i arròs. L’acte, que tindrà lloc a la Plaça de Joan García Nieto el proper diumenge 8 d’abril de 12 a 19 h, està organitzat per la Capsa i l’Associació Gastronòmica Cultural les Escarxofes del Prat. Degut a les previsions meteorològiques, es recomana a totes les persones interessades en assistir-hi que consultin el [Twitter de la Capsa](https://twitter.com/Lacapsa" \t "_blank)el mateix diumenge al matí abans de dirigir-se a aquest esdeveniment.   
   
El diumenge següent, el 15 d’abril, també se celebrarà al Parc d’en Fondo d’en Peixo [La Carxofada del Prat](http://www.elprat.cat/la-ciutat/guia-agenda/la-carxofada-del-prat). Dirigida a un públic infantil i familiar, combinarà un cop mes la carxofada amb activitats per als més petits, música, ball, venda de producte fresc de proximitat..., a més d’un concurs de cuina.

El punt i final de les festes serà el [Fira Tapa](http://www.elprat.cat/la-ciutat/guia-agenda/fira-tapa-carxofa-prat-0), mostra de tapes elaborades amb Carxofa Prat, creades per diferents restauradors de la ciutat, que se celebrarà tot just abans de Sant Jordi, del 20 al 22 d’abril a la Plaça de Blanes.  
   
Algunes de les activitats de les Festes de la Carxofa (#CarxofaPrat) requereixen reserva prèvia o compra de tiquets. Es pot trobar més informació al web [elprat.cat/festescarxofa](http://www.elbaixllobregat.cat/content/consorci-del-parc-agrari" \t "_blank).  
  
**Els mitjans interessats en cobrir l'Escarxofa&Jazz de diumenge vinent o qualsevol altre esdeveniment de les Festes de la Carxofa es poden posar en contacte amb el Gabinet de Premsa i Comunicació de l'Ajuntament del Prat (682 63 94 68).**

**El Prat de Llobregat, 6 d’abril de 2018**